ທ່ານນາງ ຟ້າມທິຫາຍຈ່ວຽນ,
ລັດຖະມົນຕີວ່າການກະຊວງແຮງງານ ທະຫານເສຍອົງຄະແລະ ສັງຄົມ
(ພາບ: TTXVN)
ວັນທີ 4/3, ຢູ່ ຮ່າໂນ້ຍ, ອົງການສະຫະປະຊາຊາດປະຈຳ ຫວຽດນາມ ສົມທົບກັບກະຊວງແຮງງານ ທະຫານເສຍອົງຄະແລະ ສັງຄົມ, ຈັດຕັ້ງການເຈລຈານະໂຍບາຍກ່ຽວກັບຄວາມສະເໝີພາບລະຫວ່າງຍິງຊາຍ, ດ້ວຍການເຂົ້າຮ່ວມຂອງຜູ້ແທນ 100 ຄົນທີ່ຕາງໜ້າບັນດາກະຊວງ, ຂະແໜງການ, ບັນດານັກອຸປະຖຳ, ອົງການບໍ່ຂຶ້ນກັບລັດຖະບານ, ນັກຊ່ຽວຊານພາຍໃນ ແລະ ສາກົນກ່ຽວກັບຄວາມສະເໝີພາບລະຫວ່າງຍິງຊາຍ. ກ່າວຄວາມເຫັນໄຂກອງປະຊຸມ, ທ່ານນາງ ຟ້າມທິຫາຍຈ່ວຽນ, ລັດຖະມົນຕີວ່າການກະຊວງແຮງງານ ທະຫານເສຍອົງຄະແລະ ສັງຄົມ, ຢືນຢັນວ່າ: ການເຈລະຈາຈະສ້າງໂອກາດໃຫ້ບັນດາອົງການ, ອົງການຈັດຕັ້ງແລກປ່ຽນ, ປຶກສາຫາລື ແລະ ຍົກອອກບັນດາຂໍ້ສະເໜີ ແນໃສ່ຊຸກຍູ້ການປະຕິບັດຍຸດທະສາດແຫ່ງຊາດກ່ຽວກັບຄວາມສະເໝີພາບລະຫວ່າງຍິງ - ຊາຍໄລຍະ 2016-2020, ໂຄງການດຳເນີນງານກ່ຽວກັບ ຄວາມສະເໝີພາບລະຫວ່າງຍິງ - ຊາຍໄລຍະ 2016-2020; ແຜນການພັດທະນາເສດຖະກິດ - ສັງຄົມໄລຍະ 2016-2020 ຢ່າງມີປະສິດທິຜົນ, ມຸ່ງໄປເຖິງຮັບປະກັນການປະຕິບັດບັນດາຈຸດໝາຍພັດທະນາແບບຍືນຍົງຢູ່ຫວຽດນາມ.
ສ່ວນທ່ານນາງ Pratibha Mehta, ຜູ້ປະສານງານຂອງສະຫະປະຊາຊາດປະຈຳ ຫວຽດນາມ, ເນັ້ນໜັກວ່າ: ຄວາມສະເໝີພາບລະຫວ່າງຍິງ - ຊາຍ ແມ່ນບັນຫາກ່ຽວຂ້ອງເຖິງດ້ານການເມືອງ ແລະ ພຽງແຕ່ບັນລຸໄດ້ ເມື່ອມີບັນດາຄຳໝັ້ນສັນຍາ ແລະ ການກະທຳຂອງການນຳຂັ້ນສູງເທົ່ານັ້ນ. ທ່ານນາງຫວັງວ່າ, ຈະມີແຫຼ່ງກຳລັງ ແລະ ຄວາມມານະພະຍາຍາມຫຼາຍກວ່າອີກ ເພື່ອປະຕິບັດຍຸດທະສາດແຫ່ງຊາດກ່ຽວກັບຄວາມສະເໝີພາບລະຫວ່າງຍິງ - ຊາຍ ແລະ ໂຄງການດຳເນີນງານແຫ່ງຊາດກ່ຽວກັບ ຄວາມສະເໝີພາບລະຫວ່າງຍິງ - ຊາຍ.
(ແຫຼ່ງຄັດຈາກ VOV)